text: Kystkommuner vil af med bunkere
  20 juni 2012 kl. 11.30
  De gamle beton-bunkere fra anden verdenskrig skal væk fra den jyske vestkyst. De er til fare for turisterne i Blåvand, Henne og på alle de andre store feriesteder ved vestkysten, siger Jørgen Nørby, der er formand for kommunernes internationale miljøorganisation til DR Syd.
  Han siger, at det er en statsopgave at sikre oprydningen som forventes at koste et betydeligt millionbeløb.
  - Man siger godt nok, at de gamle betonbunkers aldrig forgår. Men det gør de. Jævnligt må kommunerne rykke ud, fordi der stritter sylespidse metalstykker ud af betonen.
  - De er ligeså skarpe som hajtænder, siger Jørgen Nørby.
  Han skønner, at der er omkring 100 bunkere langs den jyske vestkyst.
  - De må væk. Jo før, jo bedre, siger han.
  I Kystdirektoratet siger man, at der ikke er penge til at fjerne de mange bunkere.
  - Men vi holder øje med de farlige "strittere" på de bunkere, der ligger på vores matrikler. Og så snart vi opdager nogle af dem, og vi kan komme til dem, så bliver de skåret af, lyder kommentaren fra Kystdirektoratets kommunikationschef Ole Navntoft til DR Syd.
  Det har ikke været muligt at få en kommentar fra miljøministeren.
  